gl gl id gl gl gl gl gl ast fr gl gl gl es pt en es en pt gl gl gl gl gl gl gl gl gl gl gl gl gl gl gl gl gl gl pt pt gl pt es gl gl tr gl es gl es gl gl es en gl gl pt gl gl gl pt tr gl es gl es gl gl gl en gl gl es gl es gl gl pt gl gl tr gl es gl es gl gl es gl en gl gl en gl pt gl en gl en gl gl en gl en en gl pt en
Os ‘favoritos’ do trasno. Arquivos cidadáns e memoria democrática : Unha Gran Burla Negra
Comeza: Venres, 20 de Novembro do 2020 ás 10:30h
Remata: Sábado, 21 de Novembro do 2020 ás 14:30h
Museo do Pobo Galego (Auditorio). Santiago de Compostela.*
Seminario online (a través de Zoom).
Desde novembro de 2018 a Asociación Unha Gran Burla Negra convoca o pensamento en torno ao movemento Nunca Máis organizando un encontro anual no aniversario da catástrofe do Prestige, o petroleiro afundido no 2002 fronte ás costas galegas. Este ano celebramos os encontros ao redor da idea de arquivos cidadáns, convocando espazos, proxectos e experiencias colectivas que, dende o artístico ou o histórico, o íntimo ou o comunitario falarannos das relacións entre democracia, acceso ao saber e produción de arquivos. Dos fíos entre a memoria, a conciencia e os patrimonios, do seu goberno e activación públicas e comunais, dos seus riscos e males, da súa destrución e reinvención, do milagre de que aquelo chamado a se perder se conserve e faga dispoñible pola obra do amor e a graza dos coidados.
Dicía Michel Foucault que un arquivo non é en si unha cousa, un recipiente ou un edificio, nin tampouco unha caixa ou un sistema de ordenación. É, máis ben, un sistema de formación e de transformación de eventos e de cousas. Esta é a idea que move o Arquivo Vivo de Unha Gran Burla Negra, un conxunto de máis de tres mil documentos —na súa meirande parte ephemera—, centos de horas de gravacións audiovisuais, miles de fotografías persoais e ducias de obxectos artísticos. Foron cedidos por cidadáns que, dun xeito ou outro, os produciron e conservaron. A nosa tarefa é a de os gardar e facer accesibles, pero non dun xeito fetichista, senón buscando que proliferen, se sementen, diseminen. Nestas xornadas partillaremos o traballo que temos entre mans, coas nosas dúbidas e problemas, poñéndoo en común con colectivos e persoas que practican dalgunha forma as tensións do arquivo sen ser, necesariamente, arquiveiras.
Rafael Dieste, nun libriño de relatos breves que titulou Dos arquivos do trasno, deixou escrito: “O conto é o remuíño que fan arredor dunha lámpada moitas bolboretas, todas mergulladas na mesma luz”. É dende esa vontade que queremos arremuiñarnos e convocarvos, identificando ese trasno como a tensión productiva, lúdica e gozosa, coa que percorrer arquivos raros, coleccións de cousas que contan algo para alguén e se gardan como os nosos favoritos, por se acaso serven para outras persoas ou momentos.
10.15 Arquivos performados [vídeo]
Xiana do Teixeiro (Cineasta e productora)
“Autonarracións secretas de infancia e adolescencia femininas: arquivar prácticas culturais invisibles”
Carme Nogueira (Artista visual)
“A outra exposición. A importancia dos dispositivos”
Sabela Fraga Costa (Historiadora da Arte e investigadora)
“Colección Abrente. Arte galega no desafío cultural dos 70”
12.30 Arquivos da mancomún [vídeo]
Horacio González (Artista interdisciplinar, docente e investigador)
Manuel Sendón (Fotógrafo, docente e comisario)
“Os non artistas tamén crean“
Lara Barros Alfaro (Historiadora e investigadora especializada en sociedades rurais)
“Montes veciñais: a memoria do común”
16.00 Arquivos do imaxinario [vídeo]
Anxo Rabuñal (Investigador independente, editor e libreiro en Novaniké)
“A voltas co lado da sombra”
Marta Pérez Pereiro (Investigadora e docente en comunicación audiovisual)
“Miro Pereira out of context. Os arquivos informais de humor da Televisión de Galicia en Twitter”
Germán Labrador Méndez e Jorge Linheira (Unha Gran Burla Negra)
18.30 Derivas do arquivo [vídeo]
Cineclube de Compostela (Iván Cuevas)
“Formatos, produción propia e o físico contra a fugacidade dixital”
Asociación Patio de Butacas (Cine Adriano, Barallobre)
“Un método intelixente para extraer a memoria do Adriano”
Xesús Ron (Actor, ideólogo e activista escénico)
“Redenasa.tv: arquivo dixital de artes vivas e outras lerias”
Sábado 21 de novembro
10.00 Arquivos e experiencias [vídeo]
Lourenzo Fdez. Prieto (Profesor de Historia Contemporánea especializado en historia agraria e social)
“Arquivos públicos, arquivos privados e arquivos privados moi públicos. O Proxecto DOAME”
Joan Morera Arbones (Artista visual e investigador)
“Na habitación do lado. Unha aproximación á representación da emigración española en Francia”
Aula Castelao de Filosofía (Xoán Carlos Garrido)
“Un arquivo filosófico desde Galicia: o traballo da Aula Castelao”
Xurxo Ayán (Arqueólogo e investigador de Arqueoloxía da Paisaxe)
“Os arquivos do trasno: ante papeis non calan barbas”
12.30 Arquivos abertos [vídeo]
Carmela Montero (Documentalista, conservadora e comisaria)
“Patrimonio de ida e volta: o Museo Carlos Maside e a recuperación da memoria do exilio“
Ed. Difusora de Letras, Artes e Ideas (Xosé Lois Vázquez e Xavier Paz)
“Academia, rúa e novos espazos do saber”
Unha Gran Burla Negra
“Arquivo Vivo: Activando a memoria do movemento Nunca Máis” (Daniel L. Abel)
“O arquivo nunca máis dende unha perspectiva feminista” (María Bella)
Se desexas asistir ao seminario, escribe un correo electrónico a actividades@unhagranburlanegra.gal indicando no asunto ‘Inscrición seminario – arquivos do trasno’. Poñerémonos en contacto contigo para informarche do procedemento.
Unha Gran Burla Negra.
María Bella, Germán Labrador, Jorge Linheira, Daniel L. Abel.
Fotos de cartaz: José Paz / Arquivo Vivo / Fondo Difusora.
*A actual normativa anti-covid aplicable á cidade de Santiago de Compostela permite a “celebración de congresos, encontros, reunións de negocio, conferencias e eventos e actos similares promovidos por calquera entidade, de natureza pública ou privada” (segundo DOGA do mércores 4 de nov. de 2020). Mais facémonos cargo da difícil situación pola que están a pasar moitos colectivos e persoas e consideramos que non é o mellor momento para convocármonos presencialmente. Para nós a xornada debera ser un convivio no que o debate informal e próximo xerara sinerxias. Ante a imposibilidade de ofrecer esta hospitalidade optamos por trasladar o encontro á rede. De seguro que haberá novas ocasións para compartir espazos de debate sen filtros, sen pantallas e sen distancias forzadas.
*Agradecementos: Museo do Pobo Galego.
*Actividade subvencionada pola Deputación da Coruña (Programa de subvencións a entidades sen fins de lucro para a realización de actividades culturais).